《甘州　约客积水潭观荷》
清代·张祥河

傍长堤、万盖绿生烟。清绝已凉天。记壶卢入市，招人共醉，我亦能仙。

见说红情词里，旖旎又今年。一觉閒鸥梦，虾菜亭边。

无恙钓丝何许，看城霞倒景，涧雪喷泉。只花香四壁，风外一楼偏。

话江南、采莲双袖，唱斜阳、低映脸波妍。吹箫感、暮潮生处，那便登船。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。